Nuwe trokke neem dienslewering vorentoe | News24
Nuwe trokke neem dienslewering vorentoe
DIE Kouga-raad het vier nuwe vragmotors vir vullisverwydering aangekoop teen 'n koste van nagenoeg R7-miljoen.
Die trokke – twee kompakteerders en twee met traliebakke – is in November in ontvangs geneem en sal deur die munisipaliteit se Reinigings- en Parke-afdeling gebruik word om rommelverwydering op te skerp.
Volgens Elza van Lingen, Kouga-burgemeester, is die aankoop deel van die raad se optrede om die munisipaliteit se vloot voertuie weer op te bou.
"Die munisipaliteit se voertuie en toerus-ting was in 'n baie swak toestand toe ons verlede jaar bewind oorgeneem het en ons implementeer tans 'n vyf-jaar vervangings-plan, waarvan die nuutste aankope deel is."
Die munisipaliteit het ook in Oktober 'n veiling gehou om ontslae te raak van allerlei onklaar voertuie en toerusting. Meer as R1,5-miljoen is ingewin. 'n Komatsu TLB het die hoogste prys van R190 000 gehaal.